letvægt
Letvægten af et skib er vægten af dette, når det er færdigbygget. Normalt inddeles letvægten i skrogvægt, overbygningsvægt, maskinvægt, udrustningsvægt og eventuelt permanent ballast.
For skibe bygget helt af stål betegnes summen af skrogvægt og overbygningsvægt som stålvægt.
Letvægten forudberegnes på projektstadiet og måles efterfølgende endeligt ved en såkaldt krængningsprøve, hvor dybgange for det nybyggede skib aflæses og stabiliteten bestemmes ved flytning af en kendt vægt fra den ene side af skibet til den anden, med samtidig måling af skibets krængning.